Malema: ‘Rig eerder wapens op burgemeester as studente’Julius Malema gedurende die saamtrek by die Chatsworth-stadion buite Durban. (Foto: ANA) Julius Malema, leier van die EFF, het Sondag tydens ŉ saamtrek by die Chatsworth-stadion buite Durban gesê die polisie moet eerder hul wapens op Zandile Gumede, die Durbanse burgemeester, rig as om op studente te skiet. “Die volgende keer as jy na die Durbanse Universiteit vir Tegnologie (DUT) toe gaan en daar word aan jou gesê om te skiet, skiet asseblief in die lug. Moenie jou geweer op mense rig wat vir jou veg nie. Jy kan selfs jou geweer op die burgemeester van hierdie munisipaliteit [Gumede], die mees korrupte burgemeester in die geskiedenis van hierdie stad, rig,” het Malema gesê. Malema het gister tydens die EFF se provinsiale saamtrek by dié stadion, sowat 15 km suidwes van die stad, gepraat. Hy was vyf uur laat vir dié saamtrek nadat hy vroeër die dag van ŉ saamtrek in die Noord-Kaap gevlieg het. Hy het gesê veiligheidswagte en polisiebeamptes moet nie op studente skiet nie, aangesien dié studente hulle vir beter lone vir staatsamptenare en private veiligheidswagte beywer. Malema het aangevoer dat baie van die land se laagste inkomsteverdieners kinders het wat sukkel om vir universiteit te betaal. Dít volg nadat die student Mlungisi Madonsela in Februarie vanjaar tydens ŉ gewelddadige betoging by DUT deur ŉ veiligheidswag doodgeskiet is. “Julle kom skiet op onskuldige siele en maak asof hulle misdadigers is. Julle beskerm eintlik die misdadigers. As jy ernstig is daaroor om misdaad te bestry, sal Gumede nie deur die polisie [rond]gery word nie. Môre, wanneer Gumede uit haar huis kom [met haar lyfwagte] … doen die regte ding as wetstoepassingsbeamptes en neem haar na die naaste polisiestasie,” het Malema aan die polisie by die saamtrek gesê. Die partyleier het Gumede as ŉ “krimineel” en korrup in sy toespraak bestempel. “Ek kan jou waarborg dat sy waarskynlik een van die burgemeesters gaan wees wat in hegtenis geneem word omdat hulle mekaar lewend opeet,” het Malema gesê terwyl die skare hom toejuig. Malema het verwys na die onlangse inhegtenisneming van twee KwaZulu-Natalse burgemeesters. Dié burgemeesters is in hegtenis geneem in verband met die beweerde moord op fluitjieblasers wat korrupsie in ANC-beheerde munisipaliteite ontbloot het. Ntuthuko Mahlaba, burgemeester van die munisipaliteit in Newcastle, is Vrydagmiddag in hegtenis geneem vir sy beweerde verbintenis met die moord op die plaaslike ANC Jeugligaleier, Wandile Ngubeni, in 2016. Ook Mluleki Ndobe, burgemeester van die Harry Gwala-distriksmunisipaliteit, is verlede week saam met drie medebeskuldigdes in hegtenis geneem vir sy beweerde betrokkenheid by die komplot om Sindiso Magaqa, voormalige sekretaris-generaal van die ANC Jeugliga, in 2017 te vermoor. Ndobe staan tereg op aanklagte van moord en twee van poging tot moord. “Die ANC het ŉ hond geword wat sy eie kinders opvreet,” het Malema gesê. “Hulle het my vriende vermoor. Sindiso Magaqa is vermoor omdat hy korrupsie bestry het. Hy het die lelike kop van korrupsie in uMzimkhulu blootgelê wat tot sy dood gelei het en hy moet weet dat ons nooit sal rus totdat diegene wat hom en al die onskuldige siele vermoor het, in die tronk is nie,” het Malema gesê. Hy het ook gister se saamtrek gebruik om homself oor die wit en Indiër-gemeenskap in KwaZulu-Natal uit te laat. “Ons mense sukkel hier. Hier is Chatsworth, ons weet dat ons ma’s huishulpe hier is. Ons pa’s is tuinwerkers; hulle word niks betaal nie deur hul mede-Suid-Afrikaners wat Indiërs is,” het hy gesê. “Dié mense moet weet dat vir ons om eenheid onder swart mense te bou, moet die Indiërs aan hul mentaliteit werk dat hulle nader aan wit is. Hulle is nie nader aan wit nie, hulle is swart, hulle is almal slagoffers van apartheid – ons is almal deur apartheid uitgebuit. “Betaal ons mense goeie salarisse, moenie hulle betaal met kos, kruideniersware en ou klere nie – ons wil hê ons mense moet behoorlik betaal word,” het Malema gesê.